मेले में अत्याधुनिक झूलों का आनंद ले रहे बच्चे
राजधानी के टीटी नगर दशहरा मैदान में आयोजित वार्षिक भोपाल उत्सव मेले में भीड़ उमड़ने लगी है। रविवार को लोगों ने यहां दिल्ली की चाट और मालवा के दाल-बाफलों का आनंद लिया। कई अन्य व्यंजनों के स्टालों पर भी लोग जायका लेते दिखाई दिए। बच्चों का अधिक ध्यान झूलों की तरफ था। मेले में सजाई गई 12 ज्योतिर्लिंग की झांकी भी आकर्षण का केंद्र है।
रविवार को मेले में दोपहर से ही लोगों का पहुंचना शुरू हो गया था। रात 11 बजे तक लोग खरीदारी करते रहे। कंबल, स्वेटर आदि गर्म कपड़ों के साथ ही टीवी, कूलर, फ्रिज समेत अन्य इलेक्ट्राॅनिक्स अाइटम, फर्नीचर, रेडीमेड कपड़े, ज्वेलरी आदि की दुकानें भी सज चुकी हैं। विभिन्न प्रदेशों के व्यंजनों के स्टाल भी लगाए गए हैं। इनमें मिल रहे जायकेदार व्यंजनों को लोग काफी पसंद कर रहे हैं। पिछले दिनों से क्रिसमस आदि पर्वों की छुट्टियां होने पर अभिभावकों के साथ पहुंचे बच्चों ने यहां अत्याधुनिक झूलों का भरपूर आनंद लिया। मेले में कैटर पिलर, हैलीकॉप्टर, जंपिंग वाॅल, फ्री फाल, स्विंगइट, ब्रेक डांस, टि्वस्टर, ट्रेकिंग कार व टैरा टोरा आदि झूले आकर्षण का केंद्र हैं। बच्चों के साथ ही इन झूलों का बड़े भी लुत्फ उठा रहे हैं।
मेले में सांस्कृतिक कार्यक्रमों के लिए आकर्षक मंच बनाया गया है। मेला समिति द्वारा लोगों को किसी प्रकार की असुविधा न हो इसके लिए बेहतर प्रबंध किए गए हैं। सुरक्षा व साफ-सफाई की ओर भी ध्यान दिया जा रहा है।
hin_Deva hin_Deva hin_Deva hin_Deva